《日彰法师得旨还山王生作泉石閒斋图予题诗其上以为赠行》
明代·释宗泐

奉诏还故山，江船复东下。独帆如飞鸿，秋日照平野。

王侯赠新图，山水俨幽雅。石崖天际高，茅屋长松下。

清香散佛龛，妙观了空假。白云席上生，碧溜阶前泻。

神清境自閒，所适无取舍。佳趣政在兹，健笔老能写。

乃知遗世情，独有还山者。安得添我身，閒斋共潇洒。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。